Ο **Γιάννης Πλακιωτάκης** (Αθήνα, 10 Ιουλίου 1968) είναι Έλληνας πολιτικός και βουλευτής Λασιθίου.

Έχει διατελέσει υπουργός Ναυτιλίας και Νησιωτικής Πολιτικής (2019 - 2023), υφυπουργός Εργασίας, Κοινωνικής Ασφάλισης και Πρόνοιας (10 Ιουνίου 2014 - 27 Ιανουαρίου 2015) και υφυπουργός Εθνικής Άμυνας (19 Σεπτεμβρίου 2007 - 7 Οκτωβρίου 2009). Από τις 23 Νοεμβρίου 2015 έως τις 10 Ιανουαρίου 2016 ήταν πρόεδρος της Νέας Δημοκρατίας. Από το 4 Ιουλίου 2023 είναι Α΄ Αντιπρόεδρος της Βουλής των Ελλήνων.

Βιογραφία
---------

Κατάγεται από τη Σητεία και θείος του ήταν ο Μιχαήλ Χλουβεράκης, βουλευτής Λασιθίου με την ΕΠΕΚ του Νικολάου Πλαστήρα και με την Ένωση Κέντρου του Γεωργίου Παπανδρέου. Ο Γιάννης Πλακιωτάκης έχει σπουδάσει Βιοχημικός Μηχανικός στο Πανεπιστήμιο της Ουαλίας. Κατέχει μεταπτυχιακούς τίτλους στη Βιοχημική Μηχανική στο Πανεπιστήμιο του Λονδίνου και στη Διοίκηση Επιχειρήσεων στο City University Business School. Στα νεανικά του χρόνια ήταν αθλητής του Σ.Α.Ο. Είναι νυμφευμένος με την Κύπρια επιχειρηματία, Αφροδίτη Δωρίτη, από το 2014.

Πολιτική καριέρα
----------------

Το 1987 εντάχθηκε στη Νέα Δημοκρατία. Διετέλεσε δημοτικός σύμβουλος την περίοδο 1998-2002 στο Δήμο Σητείας και το 2001 έγινε μέλος της επιτροπής Τουρισμού. Εκλέχθηκε για πρώτη φορά βουλευτής στην περιφέρεια Λασιθίου με τη ΝΔ στις εκλογές του 2004. Επανεκλέχθηκε στις εκλογές των ετών 2007, 2009, του Μαΐου και Ιουνίου του 2012, του Ιανουαρίου και Σεπτεμβρίου του 2015, του 2019, του Μαΐου και του Ιουνίου 2023. Διατέλεσε υφυπουργός Εθνικής Αμύνης με αντικείμενο αρμοδιότητας τα έργα υποδομής των ενόπλων δυνάμεων, τη μετεωρολογία και το στρατιωτικό αθλητισμό από το Σεπτέμβριο του 2007 μέχρι τον Οκτώβριο του 2009. Στη συνέχεια ορίστηκε τομεάρχης Εμπορικής Ναυτιλίας και Νησιωτικής Πολιτικής της Νέας Δημοκρατίας.

Στις περιφερειακές εκλογές του 2010 ο Πλακιωτάκης κατήλθε ως υποψήφιος με τη ΝΔ, ηττήθηκε όμως από το Σταύρο Αρναουτάκη του ΠΑΣΟΚ, κατατασσόμενος στην τρίτη θέση με ποσοστό 14,88% στον πρώτο γύρο. Από το 2012 έως το 2014 ήταν μέλος της αντιπροσωπείας της Ελλάδας στον Ο.Α.Σ.Ε. Τον Ιούνιο του 2014 ορκίστηκε Υφυπουργός Εργασίας, Κοινωνικής Ασφάλισης και Πρόνοιας, θέση που διατήρησε μέχρι τον Ιανουάριο του 2015.

Την 1η Φεβρουαρίου του 2015 με απόφαση του αρχηγού της Ν.Δ. Αντώνη Σαμαρά προτάθηκε για τη θέση του νέου γενικού γραμματέα της Κοινοβουλευτικής Ομάδας του κόμματος ενώ μετά από εννέα μήνες, τρεις εβδομάδες και μία μέρα (23 Νοεμβρίου), ύστερα από την αποτυχία διενέργειας εκλογών για την ανάδειξη του νέου προέδρου του κόμματος, διορίστηκε από τον προσωρινό πρόεδρο, Βαγγέλη Μεϊμαράκη, αντιπρόεδρος του Κόμματος. Ο διορισμός του ως αντιπρόεδρος πραγματοποιήθηκε ώστε να γίνει δυνατή η μεταβίβαση σε αυτόν των καθηκόντων του προέδρου, από τον Βαγγέλη Μεϊμαράκη, ο οποίος έπειτα από εσωκομματικές πιέσεις αναγκάστηκε να παραιτηθεί.

Τον Ιούλιο του 2019 ορίστηκε υπουργός Ναυτιλίας και Νησιωτικής Πολιτικής. Τον Μάιο του 2021 δέχτηκε κριτική από μέσα ενημέρωσης για την εμφάνισή του στο ντοκιμαντέρ *Black Trail* σχετικά με τον περιβαλλοντικό αποτύπωμα της ναυτιλίας, όπου έμεινε αμήχανος σε δηλώσεις εφοπλιστή που εκφράστηκε απαξιωτικά για την κυβέρνηση, και την αμφισβήτηση από πλευράς του της αναγκαιότητας των μέτρων στη ναυτιλία για την αντιμετώπιση της κλιματικής αλλαγής.

Μεταφορικό Ισοδύναμο
--------------------

Από την αρχή της θητείας του στο Υπουργείο Ναυτιλίας και Νησιωτικής Πολιτικής. απαξίωσε το Μεταφορικό Ισοδύναμο. Η καθυστέρηση πληρωμών έφερε κόντρα με την αξιωματική αντιπολίτευση. Τον Αύγουστο του 2022 δέχθηκε έντονη κριτική καθώς ψευδώς δήλωσε δημόσια τον Ιούνιο του 2022 ότι θα συνεχιστούν οι πληρωμές για το Μεταφορικό Ισοδύναμο μέσα στον Ιούλιο του 2022.

Εξωτερικοί σύνδεσμοι
--------------------

* Βιογραφικό του Γιάννη Πλακιωτάκη Αρχειοθετήθηκε 2020-08-10 στο Wayback Machine. στην επίσημη ιστοσελίδα του.
* Βιογραφικό του βουλευτή στην ιστοσελίδα του Ελληνικού κοινοβουλίου.

Παραπομπές
----------

1. ↑  Παντρεύεται την Κύπρια σύντροφό του ο υφυπουργός, Γιάννης Πλακιωτάκης, news.gr, 23-11-2014.
2. ↑  Θητεία Ιωάννη Πλακιωτάκη ως βουλευτή, ιστότοπος Βουλής των Ελλήνων.
3. 1 2 3 4  Διονύσης, Βυθούλκας (8 Ιουλίου 2019). «Γιάννης Πλακιωτάκης : Από τομεάρχης της ΝΔ νέος υπουργός Ναυτιλίας». *Το Βήμα Online*. Ανακτήθηκε στις 14 Νοεμβρίου 2021.
4. ↑  Αποτελέσματα περιφερειακών εκλογών 2010
5. ↑  «Ορκίστηκε η νέα κυβέρνηση». *www.naftemporiki.gr*. 6 Οκτωβρίου 2014. Αρχειοθετήθηκε από το πρωτότυπο στις 14 Νοεμβρίου 2021. Ανακτήθηκε στις 14 Νοεμβρίου 2021.
6. ↑  Ο Γιάννης Πλακιωτάκης στη γραμματεία της ΚΟ της Νέας Δημοκρατίας, Το Βήμα, ηλεκτρονική έκδοση, 1-2-2015.
7. ↑  «Εξευτελιστική εμφάνιση του υπουργού Ναυτιλίας σε ντοκιμαντέρ για το «μαύρο αποτύπωμα» των εφοπλιστών». *ThePressProject*.
8. ↑  «Προκλητικές και απαξιωτικές δηλώσεις για κυβέρνηση και πρωθυπουργό από εφοπλιστή [βίντεο]». *efsyn.gr*.
9. ↑  ««Στρίβειν δια του αρραβώνος Πλακιωτάκη για την πληρωμή του Μεταφορικού Ισοδυνάμου»». *politischios.gr*. 12 Ιανουαρίου 2022. Ανακτήθηκε στις 8 Αυγούστου 2022.
10. ↑  «Πλακιωτάκης: Τον Ιούλιο οι πληρωμές για το Μεταφορικό Ισοδύναμο». *PowerGame*. 27 Ιουνίου 2022. Ανακτήθηκε στις 8 Αυγούστου 2022.
11. ↑  newmoney, Ειδήσεις για την Οικονομία {{!}} (27 Ιουνίου 2022). «Mεταφορικό ισοδύναμο: Μέσα στον Ιούλιο ξεκινούν οι πληρωμές». *Ειδήσεις για την Οικονομία {{!}} newmoney* (στα Αγγλικά). Ανακτήθηκε στις 8 Αυγούστου 2022.

|  |  |  |  |
| --- | --- | --- | --- |
| 

| π • σ • ε
Πρόεδροι της Νέας Δημοκρατίας |
| --- |
|  |
| 
Κωνσταντίνος Καραμανλής (1974-1980)  · Γιώργος Ράλλης (1980-1981)  · Ευάγγελος Αβέρωφ (1981-1984)  · Κωνσταντίνος Μητσοτάκης (1984-1993)  · Μιλτιάδης Έβερτ (1993-1997)  · Κώστας Καραμανλής (1997-2009)  · Αντώνης Σαμαράς (2009-2015)  · Βαγγέλης Μεϊμαράκης (7/2015-11/2015)  · Γιάννης Πλακιωτάκης (11/2015-1/2016)  · Κυριάκος Μητσοτάκης (2016-σήμερα) |

 |